Document ID: 31997L0027

EUROPA-PARLAMENTETS OG RÅDETS DIREKTIV 97/27/EF af 22. juli 1997 om masse og dimensioner for visse motorkøretøjsklasser og påhængskøretøjer dertil og om ændring af direktiv 70/156/EØF
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 100 A,
under henvisning til forslag fra Kommissionen (1),
under henvisning til udtalelse fra Det Økonomiske og Sociale Udvalg (2),
i henhold til fremgangsmåden i traktatens artikel 189 B (3), og
ud fra følgende betragtninger:
(1) En fuldstændig harmonisering af de tekniske krav til motorkøretøjer er nødvendig for, at det indre marked kan fungere korrekt, og at der samtidig sikres borgerne et højt beskyttelsesniveau;
(2) de tekniske krav, som visse køretøjsklasser skal opfylde ifølge national lovgivning, vedrører bl.a. deres masse og dimensioner;
(3) disse krav er forskellige fra den ene medlemsstat til den anden; det er derfor nødvendigt, at alle medlemsstaterne indfører de samme krav enten som tillæg til eller i stedet for de nugældende bestemmelser, således at alle køretøjstyper kan omfattes af EF-typegodkendelsesproceduren i Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (4);
(4) det er ønskeligt at harmonisere den største masse og de største dimensioner for de motorkøretøjer og påhængskøretøjer dertil, som skal registreres i medlemsstaterne i overensstemmelse med Rådets direktiv 96/53/EF af 25. juli 1996, om fastsættelse af de største tilladte dimensioner i national og international trafik og største tilladte vægt i international trafik for visse vejkøretøjer i brug i Fællesskabet (5); ovennævnte direktiv finder kun anvendelse på trafik på medlemsstaternes område og ikke på de tekniske krav, der er fastlagt i direktiv 70/156/EØF;
(5) direktiv 96/53/EF fastlægger visse bestemmelser og gennemførelsesfrister for de største tilladte dimensioner i såvel national som international trafik i medlemsstaterne; en række andre bestemmelser om største tilladte dimensioner samt største tilladte masser gælder fortsat kun for international trafik;
(6) en harmonisering af de største tilladte masser for de motorkøretøjer og påhængskøretøjer dertil, som skal registreres i Fællesskabet, synes derfor ikke mulig på kort sigt; derimod synes der på nuværende tidspunkt at være mulighed for at gennemføre en omfattende harmonisering af de største tilladte dimensioner, at behandle spørgsmålet om masser, således at der skabes grundlag for en ensartet fremgangsmåde for fastsættelse af køretøjers største tilladte masse ved registrering/ibrugtagning i hver medlemsstat, og at arbejde på en stadig forbedring af sikkerheden, navnlig vedrørende visse klasser af påhængskøretøjer;
(7) i henhold til artikel 4, stk. 3 og 4, i direktiv 96/53/EF kan medlemsstaterne tillade, at køretøjer i klasse N, hvis dimensioner overskrider grænserne i nævnte direktiv, bruges på deres område enten til transport af udelelige laster eller til visse former for national transportvirksomhed, som ikke påvirker den internationale konkurrence i transportsektoren i væsentlig grad; med hensyn til klasse M2 og M3 gælder direktiv 96/53/EF kun for international trafik; det er derfor nødvendigt at tillade undtagelsesvis godkendelse af køretøjer, hvis dimensioner overskrider de største dimensioner, der er tilladt efter nærværende direktiv, og for visse andre karakteristika at tillade undtagelsesvis godkendelse, idet medlemsstaterne skal have mulighed for at afvise køretøjer, som er godkendt efter disse undtagelsesbestemmelser;
(8) nærværende direktiv er et af de særdirektiver, hvis krav skal være opfyldt, for at køretøjerne kan opfylde kravene i den EF-typegodkendelsesprocedure, der er fastlagt ved direktiv 70/156/EØF; følgelig finder bestemmelserne i direktiv 70/156/EØF om køretøjssystemer, komponenter og separate tekniske enheder også anvendelse i nærværende direktiv;
(9) i henhold til artikel 3, stk. 4, og artikel 4, stk. 3, i direktiv 70/156/EØF skal der som bilag til hvert særdirektiv være knyttet et oplysningsskema, der omfatter de relevante punkter i bilag I til nævnte direktiv, og en standardiseret typegodkendelsesattest baseret på bilag VI til nævnte direktiv, således at typegodkendelsen kan edb-registreres;
(10) der er medtaget særlige bestemmelser om delvis opbyggede køretøjer for at lette anden etape-godkendelse af færdigopbyggede køretøjer;
(11) nærværende direktiv indeholder særlige bestemmelser om løftbare og belastbare aksler; der bør også indføjes særlige bestemmelser om løftbare og belastbare aksler i Rådets direktiv 71/320/EØF af 26. juli 1971 om tilnærmelse af medlemsstaternes lovgivning om bremseapparater for visse kategorier af motordrevne køretøjer og påhængskøretøjer dertil (6) og i Rådets direktiv 70/311/EØF af 8. juni 1970 om tilnærmelse af medlemsstaternes lovgivning om styreapparater for motordrevne køretøjer og påhængskøretøjer dertil (7);
(12) der bør endvidere indføjes særlige bestemmelser i direktiv 71/320/EØF for at tage hensyn til de tekniske betingelser for, at køretøjer i klasse M2, M3 og N må trække et påhængskøretøj;
(13) endelig bør der indføjes særlige bestemmelser i Rådets direktiv 76/114/EØF af 18. december 1975 om indbyrdes tilnærmelse af medlemsstaternes lovgivning vedrørende skilte og foreskrevne påskrifter og disses anbringelsessted og -måde for motordrevne køretøjer og påhængskøretøjer dertil (8) for at tage hensyn til, at køretøjer kan være registreret med forskellig masse i medlemsstaterne -
UDSTEDT FØLGENDE DIREKTIV:
Artikel 1
I dette direktiv forstås ved »køretøj« alle motorkøretøjer og påhængskøretøjer dertil som defineret i artikel 2 i og bilag II til direktiv 70/156/EØF, bortset fra køretøjer i klasse M1.
Artikel 2
Ingen medlemsstat kan nægte at udstede EF-typegodkendelse eller national typegodkendelse for en køretøjstype eller nægte eller forbyde salg, registrering, ibrugtagning eller benyttelse af et køretøj af grunde, som vedrører dets masse eller dimensioner, hvis disse opfylder kravene i bilag I.
Artikel 3
En medlemsstat kan dog nægte at udstede national typegodkendelse for en køretøjstype eller nægte eller forbyde salg, registrering, ibrugtagning eller benyttelse af et køretøj eller anse dets typeattest for ikke at være gyldig, jf. artikel 7, stk. 1, i direktiv 70/156/EØF, eller forbeholde det for transport af udelelige laster, hvis det er godkendt efter nærværende direktiv og derved er omfattet af undtagelsen i artikel 7 i nærværende direktiv, og denne undtagelse er i strid med de nationale krav i den pågældende medlemsstat.
Artikel 4
Når medlemsstaterne udsteder national typegodkendelse for, registrerer eller tillader ibrugtagning eller benyttelse af køretøjer, som er godkendt efter dette direktiv, tillægger de dem nationale største tilladte masser ved registrering/ibrugtagning i overensstemmelse med deres respektive nationale største tilladte masser. I forbindelse med fastlæggelsen af disse største tilladte masser ved registrering/ibrugtagning kan en medlemsstat ikke nægte at anvende proceduren i bilag IV, hvis fabrikanten anmoder om det.
Artikel 5
Som en undtagelse fra artikel 2 kan medlemsstaterne fastsætte nationale krav til belastbare og løftbare aksler. En medlemsstat kan dog ikke nægte at anvende de tekniske krav i punkt 3 i bilag IV, hvis fabrikanten anmoder om det.
Artikel 6
Som en undtagelse fra artikel 2 og punkt 7.3.2.1 i bilag I kan medlemsstaterne indtil den 31. december 1999 nægte at udstede national typegodkendelse eller nægte eller forbyde salg, registrering eller ibrugtagning eller benyttelse af busser med en bredde på over 2,50 m, jf. artikel 9 i direktiv 96/53/EF.
Artikel 7
Som en undtagelse fra artikel 2 og punkt 7.3 i bilag I kan medlemsstaterne, også selv om kravene i punkt 7.6 i bilag I ikke er opfyldt, godkende køretøjer med dimensioner, der overstiger dem, der er fastsat i disse bestemmelser. Detaljerne vedrørende undtagelsen skal medtages i typegodkendelsesattesten i bilag III, og bestemmelserne i artikel 3 finder anvendelse.
Artikel 8
Direktiv 70/156/EØF ændres således:
a) Bilag I ændres således:
1. Note j) suppleres således: »For køretøjer i andre klasser end M1: direktiv 97/27/EF, bilag I, punkt 2.4.1«.
2. Note k) suppleres således: »For køretøjer i andre klasser end M1: direktiv 97/27/EF, bilag I, punkt 2.4.2«.
3. Note l) suppleres således: »For køretøjer i andre klasser end M1: direktiv 97/27/EF, bilag I, punkt 2.4.3«.
b) Punkt 48 i bilag IV erstattes med følgende tekst:
» TABELPOSITION
«
Artikel 9
1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 22. juli 1997. De underretter straks Kommissionen herom.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 10
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Artikel 11
Dette direktiv er rettet til medlemsstaterne.
Udfærdiget i Bruxelles, den 22. juli 1997.

Labels: 8
15